ΓΡΑΠΤΗ ΕΡΩΤΗΣΗ E-3940/97 υποβολή: Maren Gόnther (PPE) προς την Επιτροπή (12 Δεκεμβρίου 1997)

Θέμα: Μακροπρόθεσμη και διαρθρωτική ενίσχυση πολιτιστικών δικτύων στον τομέα των εικαστικών τεχνών

Στο πλαίσιο του προγράμματος Kaleidoscop η Επιτροπή υποστηρίζει ευρωπαϊκά πολιτιστικά δίκτυα ως πιλοτικά προγράμματα. Δεν υπάρχει, όμως, μέχρι σήμερα συνεχής διαρθρωτική υποστήριξη, που να εξασφαλίζει στα εν λόγω δίκτυα την δυνατότητα μακροπρόθεσμου προγραμματισμού για την επιτέλεση του έργου τους.

1. Προτίθεται η Επιτροπή να ακολουθήσει τις συστάσεις της Επιτροπής Πολιτισμού του ΕΚ και να παρέχει στο μέλλον μακροπρόθεσμη και διαρθρωτική ενίσχυση στα εν λόγω δίκτυα;

2. Πρόκειται να περιληφθούν στο πρόγραμμα Kaleidoscop το 1998 ένα ή περισσότερα ευρωπαϊκά πολιτιστικά δίκτυα στον τομέα των εικαστικών τεχνών;

Απάντηση του κ. Oreja εξ ονόματος της Επιτροπής (6 Φεβρουαρίου 1998)

Η Επιτροπή υπενθυμίζει ότι το κοινοτικό πρόγραμμα Kal²idoscope διαρκεί μόνον τρία χρόνια και ότι το 1998 είναι το τελευταίο έτος λειτουργίας του.

Εξάλλου, σύμφωνα με τους όρους της απόφασης 719/96/ΕΚ του Κοινοβουλίου και του Συμβουλίου της 29ης Μαρτίου 1996 για τη θέσπιση προγράμματος στήριξης των καλλιτεχνικών και πολιτιστικών δραστηριοτήτων με ευρωπαϊκή διάσταση ((ΕΕ L 99 της 20.4.1996. )), το πρόγραμμα Kal²idoscope δεν παρέχει, λόγω κυρίως των περιορισμών που του θέτει ο προϋπολογισμός, διαρθρωτική ενίσχυση αυτή καθ' εαυτή στις υποδομές των δικτύων αλλά ευνοεί την ενίσχυση των σχεδίων ή των ενεργειών που περιλαμβάνουν τα δίκτυα αυτά.

Λόγω, τέλος, της περιορισμένης διάρκειας του προγράμματος αφενός και της αρχής της ετήσιας διάρκειας του κοινοτικού προϋπολογισμού αφετέρου η κοινοτική ενίσχυση δεν μπορεί να χορηγηθεί προς το παρόν μακροπρόθεσμα σε έναν δικαιούχο.

Ωστόσο, η Επιτροπή υπενθυμίζει ότι δίνεται προτεραιότητα στην επιλογή των σχεδίων που προβλέπουν μακροχρόνια συνεργασία. Στο πλαίσιο αυτό, η Επιτροπή εφιστά την προσοχή του Αξιότιμου Μέλους του Κοινοβουλίου στο ότι ικανός αριθμός δικτύων ποιότητας στο πλαίσιο του Kal²idoscope εγκρίνονται για αρκετά συναπτά έτη. Αυτό συμβαίνει ακριβώς με το δίκτυο «Germinations» στον τομέα των πλαστικών τεχνών, τομέα που ενδιαφέρει ιδιαίτερα το Αξιότιμο Μέλος του Κοινοβουλίου.

Εξάλλου, στο πλαίσιο άλλων κοινοτικών προγραμμάτων ή πολιτικών και άλλων τμημάτων του κοινοτικού προϋπολογισμού - ιδίως του τμήματος Α - προβλέπονται από την Επιτροπή δυνατότητες όσον αφορά τη διαρθρωτική στήριξη. Η ενέργεια στήριξης των διευρωπαϊκών διαρθρώσεων βάσει του κονδυλίου Α-3020 αποτελεί ένα παράδειγμα.

Επειδή πρόκειται για προβλέψεις σχετικά με τη στήριξη των πολιτιστικών δικτύων το 1998, η Επιτροπή προβαίνει επί του παρόντος στην καταχώρηση και την εξέταση των υποψηφιοτήτων που υποβλήθηκαν στο πλαίσιο και σύμφωνα με τους όρους του προγράμματος Kal²idoscope. Η ανακοίνωση των αποτελεσμάτων του οικονομικού έτους 1998 προβλέπεται τον Απρίλιο. Εξάλλου εκτός από τις προαναφερθείσες δυνατότητες ορισμένες δυνατότητες, αν και περιορισμένες, θα δοθούν στα δίκτυα στο πλαίσιο της πρόσκλησης για την υποβολή προτάσεων που θα θέσει σε εφαρμογή η Επιτροπή μέχρι το τέλος του έτους σχετικά με την κοινοτική στήριξη σχεδίων για την πολιτιστική ανάπτυξη βάσει του κονδυλίου Β3-2003.